คาดหุ้นสัปดาห์น้าดัชนีมีโอกาสขึ้นต่อ
ตลาดหุ้นสัปดาห์น้าดัชนีมีโอกาสขึ้นต่อจากแรงหนุนมาตรการQE3
15 ก.ย. 2555

ตลาดหุ้นสัปดาห์น้าดัชนีมีโอกาสขึ้นต่อจากแรงหนุนมาตรการQE3
บริษัทหลักทรัพย์กสิกรไทย และบริษัทศูนย์วิจัยกสิกรไทย สรุปภาวะตลาดหุ้นรอบสัปดาห์ที่ผ่านมา (10-14 ก.ย.) ดัชนี SET ปรับเพิ่มขึ้น ตอบรับการออกมาตรการซื้อสินทรัพย์รอบใหม่ (QE3) ของเฟด          โดยดัชนีปิดที่ระดับ 1,276.12 จุด เพิ่มขึ้น 2.41% จากสัปดาห์ก่อน ด้านมูลค่าการซื้อขายเฉลี่ยต่อวันเพิ่มขึ้น 34.07% จากสัปดาห์ก่อน มาอยู่ที่ 37,416.00 ล้านบาท โดยนักลงทุนสถาบัน บัญชีบริษัทหลักทรัพย์ และนักลงทุนต่างชาติซื้อสุทธิ ขณะที่นักลงทุนรายย่อยขายสุทธิ ส่วนตลาดหลักทรัพย์ MAI ปิดที่ 332.53 จุด เพิ่มขึ้น 0.96% จากสัปดาห์ก่อน          ดัชนี SET ปรับขึ้นในวันจันทร์ โดยได้รับแรงหนุนจากความอ่อนแอของตัวเลขการจ้างงานสหรัฐฯ ที่เพิ่มความหวังว่าเฟดอาจจะออกมาตรการรอบใหม่ ก่อนที่ดัชนีจะลดลงในวันอังคารจากแรงขายทำกำไร ดัชนีปรับขึ้นในวันพุธ รับคำวินิจฉัยของศาลรัฐธรรมนูญเยอรมนีที่ชี้ว่าการจัดตั้งกองทุนกลไกรักษาเสถียรภาพยุโรป (ESM) ไม่ขัดต่อรัฐธรรมนูญ จากนั้น ดัชนีทรงตัวก่อนที่จะปรับพุ่งขึ้นสู่ระดับสูงสุดในรอบ 16 ปีในวันศุกร์ หลังเฟดตัดสินใจออกมาตรการซื้อสินทรัพย์รอบใหม่ จำนวน 4 หมื่นล้านดอลลาร์ฯ ต่อเดือน โดยไม่มีการกำหนดวงเงิน          สำหรับแนวโน้มสัปดาห์ระหว่างวันที่ 17-21 ก.ย. 2555 บริษัทหลักทรัพย์กสิกรไทย จำกัด และบริษัทศูนย์วิจัยกสิกรไทย จำกัด มองว่า ดัชนียังมีโอกาสปรับตัวขึ้นต่อ โดยได้รับแรงหนุนจากมาตรการ QE3 ของเฟด ขณะที่พัฒนาการเศรษฐกิจหลักในโลก รวมถึงวิกฤตหนี้ยุโรป คงยังเป็นประเด็นที่ต้องติดตามและอาจมีอิทธิพลต่อตลาดได้ สำหรับตัวเลขเศรษฐกิจสหรัฐฯ ที่สำคัญ ได้แก่ ผลสำรวจกิจกรรมภาคการผลิตรัฐนิวยอร์ก และเครื่องชี้ภาคอสังหาริมทรัพย์ ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 1,270 และ 1,234 จุด ขณะที่แนวต้านคาดว่าจะอยู่ที่ 1,285 และ 1,305 จุด ตามลำดับ